text: Els tècnics en vaga de Telefónica es manifesten davant el Parlament | Catalunya | EL PAÍS Catalunya
  Els tècnics en vaga de Telefónica es manifesten davant el Parlament
  Autònoms i assalariats de les contractes que mantenen la xarxa de Movistar estan en vaga des del 7 d'abril
  Barcelona 16 ABR 2015 - 20:14	CEST
  Tots porten l'uniforme blau i fins i tot un carnet que els identifica com a tècnics de la xarxa de Telefónica, però no n'hi ha cap que treballi per a la multinacional. La majoria són autònoms i la resta, assalariats de contractes i subcontractes, o el que la companyia de l'Ibex-35 anomena empreses col·laboradores. Més de 300 d'aquests professionals s'han concentrat aquest migdia davant el Parlament per reclamar als diputats que intercedeixin a favor seu en la vaga indefinida que el sector manté des del 7 d'abril a tot Espanya i que l'última setmana ha sumat seguidors.
  "Telefónica apuja quotes i rebaixa salaris", deia un cartell als afores de la Cambra. El comitè de vaga calcula que són uns 1.200 els empleats que continuen a l'atur a Catalunya. Segons CCOO, prop de 5.000 persones treballen en les 11 empreses que ofereixen aquest servei al gegant telefònic a la comunitat, entre les quals hi ha Abentel, Abengoa, ITC, Cobra, Cotronic, Liteyca, Teleco, Elecnor, Montelnor o Comfica.
  A aquestes empreses s'hi sumen milers d'autònoms. Afirmen que la gota que ha fet vessar el got ha estat una baixada de les retribucions a l'inici de l'any que ha provocat que molts d'aquests autònoms "passessin de guanyar 1.000 euros mensuals a 300 nets", segons el president del comitè d'empresa de la contracta Cotronic, Aitzol Ruiz de Azúa. Telefónica, no obstant això, nega que les remuneracions en les seves contractes hagin canviat. El sector demana que s'aturi aquest bucle que ha precaritzat la professió.
  "Quan vaig començar com a autònom el 2012, guanyava uns 3.000 euros mensuals. El mes passat, en vaig aconseguir 1.300 però treballant de dilluns a dissabte de 9 a 21", es queixa un col·laborador d'una contracta a Girona que prefereix romandre en l'anonimat per evitar represàlies de la companyia. "La precarietat no radica només en els sous baixos, sinó també a haver de pagar per treballar", lamenta.
  Els tècnics per compte propi denuncien que se'ls aplica un sistema de penalització "injust" que no només els treu el percebut sinó que de vegades fins i tot els fa pagar per una feina. "Per exemple, quan atens una avaria has d'oferir 30 dies de garantia. Això vol dir que si durant aquest termini es torna a espatllar alguna cosa, has de tornar a arreglar-ho i per aquesta segona visita no et paguen, sinó que et treuen el que vas guanyar en la primera. I si al cap de pocs dies es torna a avariar, hi vas una tercera vegada i et tornen a penalitzar. O sigui que al final no hi has guanyat res. Més aviat has perdut diners per treballar tres vegades", explica l'autònom de Girona.
  En la manifestació d'aquest matí a Barcelona, tres autònoms que col·laboren amb una altra empresa ho confirmen i asseguren que a ells els exigeixen tres mesos de garantia. "Per això preferim donar-li el nostre nom al client i dir-li que si s'espatlla alguna cosa, que ens truqui directament. D'aquesta manera seguim treballant de franc, però com a mínim no ens cobren per fer-ho", expliquen.
  Els tècnics atribueixen aquestes pràctiques als criteris que imposa Telefónica a les seves contractes. La companyia, no obstant això, insisteix que es tracta d'un problema entre autònoms i empleats de les subcontractes. "Les empreses amb les quals treballem directament no estan en vaga. A més, no podem saber quines condicions tenen els contractes que elles firmen amb les seves subcontractes", afirmen fonts de la multinacional, que a principis d'abril va decidir desistir de la licitació que anava a fer –i que segons els tècnics rebaixaria encara més els seus salaris– i renovar els contractes actuals per calmar els ànims. Tot i això, tres sindicats –CGT, AST i Co.Bas– han mantingut la convocatòria de vaga indefinida i els majoritaris CCOO i UGT continuen endavant amb aturades de dos dies a la setmana –els dimecres i els dijous– fins a final de mes.
  Els treballadors s'han reunit amb tots els grups parlamentaris, que han manifestat la seva predisposició a emprendre una resolució per demanar a les empreses que s'asseguin a negociar i que no hi hagi acomiadaments com a represàlia per la vaga.